FI Euroopan unionin virallinen lehti C 16/23

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2008/C 16/06)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”CEBREIRO”

EY nro: ES/PDO/005/0443/15.12.2004

SAN ( X ) SMM ( )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Subdirección General de Calidad y Promoción Agroalimentaria. Dirección General de Industrias Agroalimentarias y Alimentación. Secretaría General de Agricultura y Alimentación del Ministerio de Agricultura, Pesca y Alimentación. España Osoite: Paseo Infanta Isabel, 1, E-28071 Madrid Puhelin: (34) 91 347 53 94 Faksi: (34) 91 347 54 10 Sähköposti: sgcaproagro@mapya.es

2. Ryhmittymä:

Nimi: Quesería Castelo de Brañas SL Osoite: Acceso al Mercado Ganadero s/n. Pedrafita do Cebreiro (Lugo) Puhelin: (34) 982 367 163 Faksi: (34) 982 367 163 Sähköposti: — Nimi: Da Ma del Carmen Arrojo Valcárcel (Quesería XAN BUSTO) Osoite: Nullán. As Nogais (Lugo) Puhelin: (34) 982 161 020 Faksi: (34) 982 161 020 Sähköposti: — Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.3: Juustot

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi: ”Cebreiro”

4.2 Kuvaus: Pastöroidusta lehmänmaidosta valmistettu juusto, jonka tuotantoprosessiin kuuluvat juoksettuminen, juoksettuman leikkaus, heran lasku, sekoitus ja suolaus, muotitus, puristus, kypsyminen ja mahdollisesti kypsyttäminen, ja joka saa prosessin ansiosta seuraavat ominaisuudet:

Fyysiset ominaisuudet

— Muoto: sienen tai kokin päähineen muotoinen, koostuu kahdesta osasta: lieriömäinen kanta, jonka halkaisija vaihtelee ja jonka korkeus on enintään 12 cm sekä ”hattu”, jonka halkaisija on 1–2 cm suurempi kuin kannan halkaisija ja jonka korkeus on enintään 3 cm.

— Paino: 0,3–2 kg.

Aistinvaraiset ominaisuudet:

— Tuoreella juustolla ei ole erottuvaa kuorta, massa on valkoinen ja rakeinen, pehmeä, kosketukseltaan savimainen, kermainen ja sulaa kitalaessa. Maku ja tuoksu muistuttavat lähtöaineena olevaa maitoa, hieman hapan.

— Kypsytetyn juuston kuori on heikosti erottuva ja joskus hyvinkin voimakkaan keltainen massa on toisinaan kova ja enemmän kiinteä kuin voimainen. Maku on hiukan metallinen, kirpeä ja maitomainen, tyypillinen tuoksu.

Analyyttiset ominaisuudet:

— Kosteus: vaihtelee kypsyysasteen mukaan, mutta on alle 50 %.

— Rasvaa: vähintään 45 % ja enintään 60 %, kuivauutteesta määritettynä.

— Proteiineja: pitoisuus yli 30 %.

4.3 Maantieteellinen alue: Alue, jolla maito ja siitä valmistettava juusto, jolle suojattua alkuperänimitystä ”Cebreiro” haetaan, tuotetaan, sijaitsee Lugon maakunnassa seuraavissa kunnissa: Baleira, Baralla, Becerreá, Castroverde, Cervantes, Folgoso do Courel, A Fonsagrada, Láncara, Navia de Suarna, As Nogais, Pedrafita do Cebreiro, Samos ja Triacastela.

4.4 Alkuperätodisteet: Juuston, jolle suojattua alkuperänimitystä ”Cebreiro” haetaan, valmistukseen saa käyttää vain asianomaiseen rekisteriin merkittyjen maatilojen tuottamaa maitoa.

Suojattua alkuperänimitystä ”Cebreiro” voivat samaten käyttää vain juustot, jotka on valmistettu ja mahdollisesti kypsytetty valvontaelimen rekistereihin merkityissä juustoloissa ja kypsytyslaitoksissa.

Eritelmissä ja laatukäsikirjassa annettujen määräysten noudattamisen tarkistamista varten valvontaelimellä on rekisterit karjatiloista, juustoloista ja kypsytyslaitoksista. Kaikki niin luonnolliset kuin juridiset henkilöt, jotka omistavat näihin rekistereihin kirjatun omaisuuden, laitokset ja niiden tuotteet, kuuluvat tämän valvonnan piiriin. Sen tarkoituksena on todentaa, että suojattua alkuperänimitystä ”Cebreiro” käyttävät tuotteet täyttävät eritelmissä esitetyt vaatimukset.

Valvonta toteutetaan tarkastamalla karjatilat ja laitokset sekä asiakirjat ja analysoimalla raaka-aine ja juustot.

Jos havaitaan, että raaka-aine tai siitä valmistetut juustot eivät täytä eritelmien vaatimuksia, niitä ei saa saattaa markkinoille varustettuna suojatulla alkuperämerkinnällä ”Cebreiro”.

Tällä nimityksellä suojatuissa juustoissa on vastaetiketti, jota valvontaelin valvoo ja jonka se myöntää laatukäsikirjassa esitettyjen ohjeiden mukaisesti.

4.5 Valmistusmenetelmä: Valmistukseen käytetään luonnon kokomaitoa, joka on lypsetty seuraaviin rotuihin kuuluvista lehmistä: vaalea galicialainen, ruskea alppirotu (pardo alpina), friisiläinen tai näiden risteytykset. Maito ei saa sisältää ternimaitoa eikä säilytysaineita, ja sen on yleisesti ottaen täytettävä voimassa olevan lainsäädännön vaatimukset. Maitoa ei saa millään tavoin standardoida, ja se on säilytettävä siten, ettei bakteereja kehity, eikä lämpötila saa olla yli 4 °C. Ennen valmistusprosessin aloittamista maito pastöroidaan pitämällä sitä 62 °C:ssa 30 minuuttia, jos pastörointi tehdään astiassa, tai 72 °C:ssa 20 sekuntia, jos se tehdään pastörointilaitteessa.

Juuston valmistuksessa on seuraavat vaiheet:

Juoksettuminen: Tämä käynnistetään eläinperäisellä juoksuttimella tai muilla laatukäsikirjassa hyväksytyillä juoksetusentsyymeillä lämpötilassa 26–30 °C. Juoksutinta käytetään sellainen määrä, että juoksettuminen kestää vähintään 60 minuuttia.

Juoksettuman leikkaus: Leikataan niin, että saadaan paloja, joiden halkaisija on 10–20 mm.

Heran lasku: Kun ensimmäinen heran lasku on tehty samassa astiassa, juoksettunut maito pannaan kangassäkkeihin, joita riiputetaan, jotta hera erottuu lisää. Niitä riiputetaan 5–10 tuntia.

Sekoitus ja suolaus: Kun hera on erottunut, vaivataan juoksettunutta maitoa, kunnes se on massaltaan tasaista ja kosketukseltaan savimaista. Samalla se suolataan natriumkloridilla.

Muotitus ja puristus: Juustomassa pannaan muotteihin, joissa sitä puristetaan vaihtelevan pitkän aikaa riippuen puristuksen määrästä ja palojen koosta. Juustot otetaan pois muoteista ja pannaan kypsymään vähintään tunnin ajaksi kylmähuoneisiin, joiden lämpötila on 2–6 °C. Sen jälkeen tuoreina markkinoille saatettavat juustot voidaan luovuttaa markkinoille.

Kypsytys (valinnainen): Kypsytysprosessi tehdään tiloissa, joiden suhteellinen kosteus on 70–80 % ja lämpötila 10–15 °C. Kypsytysaika on vähintään 45 päivää. Kypsytettyjen juustojen etikettiin pannaan tieto tästä ominaisuudesta.

Jotta tuotteen laatu ja jäljitettävyys voidaan varmistaa, alkuperänimityksellä suojatut juustot on yleisesti ottaen saatettava markkinoille kokonaisina ja valvontaelimen hyväksymissä pakkauksissa.

Valvontaelin voi kuitenkin sallia juuston saattamisen markkinoille paloina ja jopa paloittelun myyntipisteessä, kunhan tätä varten on olemassa asianmukainen valvontajärjestelmä, jolla taataan tuotteen alkuperä ja laatu sekä se, että tuote on hyvin säilytetty ja esitellään kuluttajalle asianmukaisesti niin, ettei ole mitään mahdollisuutta sekoittaa tuotetta johonkin muuhun.

4.6 Yhteys maantieteelliseen alkuperään:

Historiallinen yhteys

Näiden juustojen alkuperä yhdistetään ensimmäisiin munkkeihin, jotka asettuivat Cebreiroon (paikka, jossa Santiagoon suuntautuvan pyhiinvaellusreitin osa, ns. Ranskan tie, tulee Galiciaan) hoitaakseen sairaalaa, joka perustettiin 900-luvun lopulla huolehtimaan pyhiinvaeltajien tarpeista. Vuosisatojen ajan pyhiinvaeltajat maistelivat juustoa Cebreiron vuorilla ja kertoivat siitä kaikkialla Espanjassa ja Euroopassa.

Kansallisarkistossa ja Simancasin yleisarkistossa säilyneiden asiakirjojen perusteella näyttää, että Cebreirossa valmistettua juustoa toimitettiin vuosittain Portugalin hoviin Carlos III:n hallituskaudella. Paikkakunnan asukkaat (lähinnä naiset) valmistivat juustoa kotonaan marraskuusta lähtien. Lähetyksissä oli aina kaksi tusinaa juustoja. Juustot lähetettiin vuoden viimeisten kahden viikon aikoihin, koska silloin juustot kylmän ansiosta säilyvät paremmin, ja juustot lahjoitettiin Portugalin kuningattarelle tammikuun ensimmäisellä puoliskolla.

Useissa 1800- ja 1900-luvun asiakirjoissa mainitaan myös, kuinka kuuluisa Cebreiron juusto oli tähän aikaan.

Kirjassa ”Geografía General del Reino de Galicia” (1936) on uudempaa tietoa Cebreiron juustojen ominaisuuksista ja valmistustavasta.

1960-luvulla Carlos Compairé Fernández, joka tutki espanjalaisia ja erityisesti galicialaisia juustoja, julkaisi useita teoksia, joissa mm. esitettiin näistä juustoista kemiallisia ja bakteriologisia analyysejä. Ne olivat ensimmäiset tieteelliset tutkimukset mainituista juustoista.

Maatalous-, kalastus- ja elintarvikeministeriön vuonna 1996 julkaisemassa teoksessa ”Inventario Español de Productos Tradicionales” on juustoja koskevassa luvussa paljon tietoja Cebreiron juustosta, sen ominaisuuksista, valmistustavasta, historiasta ja taloudellisesta merkityksestä.

Luonnollinen yhteys

Alueella, jolla suojattua alkuperänimitystä ”Cebreiro” valmistetaan, vallitsee valtamerellinen vuoristoilmasto. Sille on luonteenomaista meri-ilmaston voimakas muuttuminen mannerilmastoksi. Tämä rajoittaa voimakkaasti maataloutta. Suuri osa yli 1 000 metrin korkeudessa sijaitsevista alueista kärsii Galiciaan maakunnan sisällä ”hyvin kylmästä” ilmastosta, ja hallavapaa kausi on alle viisi kuukautta.

Epäsuotuisan ilmaston johdosta karjanhoito on alueen taloudelle hyvin tärkeää, koska säät, maaperä ja maastonmuoto eivät haittaa karjanhoitoa niin paljon kuin maanviljelyä. On myös hyviä luonnonlaitumia ja -niittyjä, myös vuorilla, ja karja on tottunut ankaraan ilmastoon.

Yhteys alueen maantieteellisten ominaisuuksien ja tuotteen erityisominaisuuksien välillä

Cebreiro-juustoa valmistetaan alueella, jossa on jopa niin paljon vuorten välillä sijaitsevia laaksoja, joissa on runsaasti laitumia, että se on maisemalle tyypillistä.

Nämä maantieteelliset seikat vaikuttavat Cebreiro-juuston muista poikkeaviin ominaisuuksiin useiden tekijöiden kautta:

— Ensinnäkin, kuten jo mainittiin, alueella on paljon ensiluokkaisia laidunmaita.

— Lisäksi maidontuotanto keskittyy pienille perhetiloille, joilla karjaa hoidetaan perinteisesti. Karjassa on vielä merkittävä osa paikallisia rotuja, ja sitä ruokitaan pääasiassa tilalle tuotetulla rehulla. Sääolojen antaessa myöten karja on laitumella.

— Tilan ulkopuolella valmistettuja rehutiivisteitä käytetään vain pienissä määrin täydentämään karjan energiatarpeita. Tämä perinteinen malli, jossa tilan ulkopuolelta tehdyt hankinnat pyritään pitämään mahdollisimman pieninä, helpottaa näiden pienten perhetilojen taloutta.

— Näiden ominaisuuksien ansiosta näillä tiloilla tuotettu maito on ominaisuuksiltaan erinomaista juustojen valmistukseen. On osoitettu tieteellisesti, että näillä luonnonmukaisemmilla tuotanto- ja ruokintajärjestelmillä saadaan ravintoarvoltaan parempaa maitoa, koska siinä on enemmän konjugoitua linolihappoa ja omega-3-rasvahappoja. Kun karja laiduntaa enemmän, näiden ravintoarvoltaan arvokkaiden rasvojen pitoisuus nousee, mikä vaikuttaa juustojen laatuun.

— Lisäksi alueen tuottajat vaalivat pitkää perinnettä tämäntyyppisten juustojen valmistuksessa. Juustot ovat ominaisuuksiltaan aivan erikoisia; jo erikoinen muoto, ”kokin hattu”, aiheuttaa sen, että juusto tunnistetaan. Tuotteet ovatkin saaneet ansaitsemaansa mainetta kuluttajien keskuudessa.

4.7 Valvontaelin:

Nimi: Dirección General de Producción, Industrias y Calidad Agroalimentaria Osoite: San Caetano, Santiago de Compostela Puhelin: (34) 981 54 47 77 Faksi: (34) 981 54 00 18 Sähköposti: dxpica.mrural@xunta.es

4.8 Merkinnät: Juustot, jotka käyttävät suojattua alkuperänimitystä Cebreiro, on sertifioitava sen osoittamiseksi, että ne ovat laatueritelmän ja siihen liittyvän asetuksen mukaisia. Juustoissa on oltava alfanumeerinen sinetti, etiketti tai vastaetiketti, jonka valvontaelin on hyväksynyt ja antanut. Niillä on myös oltava suojatun alkuperänimityksen virallinen logo.

Sekä kauppaetiketissä että vastaetiketissä on oltava teksti ”Denominación de Origen Protegida Cebreiro”. Kypsytetyn Cebreiro-juuston etiketissä on lisäksi mainittava selvästi termi ”curado”.

(1) EUVL L 93, 31.3.2006, s. 12.